**INDOKOLÁS**

Magyarország Kormánya veszélyhelyzet kihirdetéséről szóló 40/2020. (III. 11.) Korm. rendelet 1. §-ában veszélyhelyzetet hirdetett ki az ország területére. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében, veszélyhelyzetben a települési önkormányzat képviselő-testületének feladat-és hatáskörét a polgármester gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést érinti.

A Kormány 95/2020. (IV.9.) Korm. rendeletével felhatalmazta a települési önkormányzat polgármesterét, hogy önkormányzati rendeletben határozza meg az önkormányzat által közvetlenül igazgatott terület esetében a 71/2020. (III.27.) korm. rendeletben meghatározott szabályoktól szigorúbb kijárási szabályokat.

2020. április 12. (vasárnap) 5:00 órától április 13-án (hétfőn) 24:00 óráig a közterület használatára vonatkozó – az állami szabályokhoz képest további – szigorítások kerültek elrendelésre.

Ezen intézkedések megalkotásakor az elmúlt napokban országosan sajnos gyorsan emelkedő betegszám, valamint az alábbi szempontok lettek figyelembe véve:

1. A legfontosabb az ember – a járványhelyzetben pedig az ember életének és egészségének védelme.

2. Kiemelkedően fontos a járvány lassítása, az egészségügyi ellátórendszer tehermentesítése. Ennek a küzdelemnek az eredményessége érdekében szigorításokra van szükség.

3. Az emberek többsége elfogadja és támogatja a szigorúbb szabályozást. Az emberek jelentős része hetek óta betartja azokat a kéréseket, szabályokat, amelyeknek a lényege, hogy aki teheti, maradjon otthon.

4. Ebben az időszakban is sok mindent lehet csinálni, amivel az egyén sem magát, sem másokat nem veszélyeztet, ezért a szigorítás nem lehet öncélú, hanem észszerűnek kell lennie.

5. Ebben a mostani időszakban mindenkinek arra érdemes koncentrálnia, ami valóban nélkülözhetetlen. Természetesen ez kiterjed különösképpen a munkába járásra, hiszen a munkahelyek megvédése egyben kiemelkedően fontos társadalmi és szociális cél is kell, hogy legyen.

A szabályozás fő célja, hogy mindenfajta csoportosulást kerülni kell!

Ezen alapelvek figyelembevételével, a képviselő-testület támogató véleményének meghallgatása után, Nagykanizsa Rendőrkapitányával egyetértésben a rendeletben foglalt szabályok megalkotásra kerültek.